הרב שוורץ בהכנסת ספר תורה בישיבת מרכז הרב
הרב **חיים אביהוא שוורץ** (נולד בכ"ח באב ה'תש"ח, ספטמבר 1948) הוא ר"מ אמונה בישיבת מרכז הרב ובישיבת בית אל, ונשיא ישיבת טבריה לשעבר. תלמיד מובהק של הרב צבי יהודה קוק, של הרב אברהם אלקנה שפירא ושל הרב יהושע רוזן, חיבר מספר ספרים, בפרט על הרב צבי יהודה קוק ועל הרב אברהם אלקנה שפירא ומתורתם. מעביר שיעורים בעיקר בספר הכוזרי ובתורת הרצי"ה.

ביוגרפיה
--------

למד בישיבה התיכונית נתיב מאיר ולאחר מכן בישיבת ההסדר כרם ביבנה. כאשר הגיע הרב עוזי קלכהיים, תלמידו של הרצי"ה קוק מישיבת מרכז הרב, ללמד אמונה בכרם ביבנה, הוא החל החל ללמד מתוך ספר אורות התשובה של הראי"ה קוק, מה שלדברי הרב שוורץ פתח בפני התלמידים את העולם של תורת הראי"ה. 

בהשפעתו עבר הרב שוורץ לישיבת מרכז הרב על מנת ללמוד אצל הרצי"ה עצמו, ובה למד שנים רבות ונעשה לתלמידם של הרצי"ה והרב שפירא. בהוראת רבו הרצי"ה העביר במשך כמה שנים שיעורים בספר הכוזרי במכון מאיר. קיבל הצעה לעבור לישיבת קדומים וללמד שם, אך לאחר התלבטות ארוכה סירב, בעידוד הרצי"ה. 

במהלך שנות השבעים השתתף בעליות של גוש אמונים לנקודות שונות ביהודה ושומרון. סיפר שעלה עם קבוצה מתלמידי הישיבה לשילה, למרות שקודם נעצרו בדרכם והוחזרו לישיבה. בשילה התלמידים קשרו עצמם בשרשראות כדי להקשות על החיילים לפנותם, ופונו על ידיהם בכח. לאחר המעשה שאל את רבו הרצי"ה: "האם כך צריך לעשות? להיאבק עם הצבא?" והרצי"ה השיב: כך צריך לעשות!.

לאחר פטירת הרב צבי יהודה דבק ברב אברהם אלקנה כהנא שפירא, ובמהלך הפילוג ולאחריו התנגד בחריפות להר המור.

באמצע שנות השמונים למד אצל הרב זלמן נחמיה גולדברג בכולל הר צבי, ובמקביל לשיעוריו בישיבת מרכז הרב לימד גם בישיבת עטרת כהנים. לאחר שנתגלו חילוקי דעות בקשר לאינתיפאדה הראשונה בינו לבין ראש הישיבה, הרב שלמה אבינר, עזב אותה. לאחר מכן עבר ליישוב בית אל, וכיהן כר"מ אמונה בישיבה הגבוהה בית אל, והמשיך להעביר שיעורים במרכז הרב.

בשנת תשפ"ב עבר להתגורר בירושלים בסמוך לישיבת מרכז הרב, לאחר כשלושים שנות מגורים בבית אל. עם זאת מגיע פעם בשבוע להעביר שיעורים בישיבת בית אל.

דעותיו
------

לפני ביצוע תוכנית ההתנתקות הצטרף לדעתו של הרב אברהם שפירא שיש לסרב לפקודה לבצע פינוי יישובים.

מתנגד בכל תוקף לקבלת כספי תרומות מנוצרים.

משפחתו
------

נשוי ומתגורר בירושלים על ידי ישיבת מרכז הרב. בעבר התגורר עשרים ושש שנה בבית אל. בין ילדיו:

* הרב משה – ר"מ בישיבת רועה ישראל. ראש ישיבת "נר ישראל" לשעבר.
* הרב יונתן – מנהל כפר הנוער "נווה שריה" בברוש הבקעה.
* הרב אברהם יצחק – רבה של קריית ארבע.
* הרב ישראל – ר"מ בישיבה תיכונית ברמת גן.
* שתיים מבנותיו נשואות לבניו של חכם ישועה בן שושן, אחת מהן לרב חיים, ר"מ בישיבת רועה ישראל ביצהר ובישיבת בית אל.
* בת נוספת נשואה לרב מיכאל בן שלמה, מנהל תלמוד תורה "דביר" בשעלבים.

ספרים שפרסם
-----------

* **מתוך התורה הגואלת** – סדרת ספרים ובהם סיכומי שיעורים של הרב צבי יהודה קוק, מסודרים לפי נושאים. יצאה לראשונה בשנים תשמ"ג-תשנ"א בארבעה כרכים, ובין השנים תשע"ג-תשע"ח יצאה במהדורה חדשה בשלושה כרכים, בתוספת מקורות והערות.
* **לנתיבות התורה הגואלת** – חוברת הדרכה לבניין האישיות ודרכי לימוד תורה, מפי הרב צבי יהודה קוק.
* **בדרך התורה הגואלת** – ספר על תולדות חייו והנהגותיו של הרב צבי יהודה קוק.
* **מעמק אברהם ובאוהל אברהם** – תולדות הרב אברהם אלקנה כהנא שפירא וסיכומי שיעורים כלליים שהעביר.
* **וקראתם דרור בארץ** – ספר על חייו והנהגותיו של הצדיק הנסתר הרב יוסף דרורי מטבריה.
* **אור הכוזרי** – ביאור מאמר ראשון בספר הכוזרי לריה"ל.

קישורים חיצוניים
----------------

ויקישיתוף מדיה וקבצים בנושא **חיים שוורץ** בוויקישיתוף
* רשימת המאמרים של חיים שוורץ, באתר רמבי"ש
* שיעורי הרב שוורץ באתר ישיבת בית אל
* הרב אביהוא שוורץ מספר בריאיון לערוץ 7 על הכרך החדש בסדרת 'מתוך התורה הגואלת'
* מאמרים מתוך אתר ישיבת מרכז הרב
* סיפור הפטירה של רשב"י, יוטיוב
* חיים אביהוא בן דוד יוסף שורץ, דף שער בספרייה הלאומית

הערות שוליים
------------

1. ↑  בדרך התורה הגואלת עמוד רל"ז
2. ↑  שמחה רז **משמיע ישועה**, מרכז שפירא תש"ע, עמ' 378
3. ↑  רבנים נוספים הצטרפו לקריאת הרב שפירא, באתר ערוץ 7, 24 באוקטובר 2004